Ulla Tørnæs (V), 2010-01-21:
I de senere år har der været en stigende erkendelse i rigtig mange donorlande af, at vi ikke har tilstrækkelig viden om, hvor effektivt de multilaterale organisationer egentlig arbejder.
Det fremsatte beslutningsforslag falder sådan set godt i tråd med denne tendens og bekræfter dermed også den voksende interesse for det multilaterale område.
Det har vi alle en interesse i, og det går jeg derfor ud fra at vi er enige om.
Jeg skal imidlertid meddele, at regeringen ikke kan støtte det konkrete beslutningsforslag, og det er der, som det vil fremgå af det følgende, flere grunde til.
Jeg skal her ganske kort redegøre for, hvordan vi skaffer os indsigt i de multilaterale organisationers arbejde ud over det, vi kan opnå gennem den regelmæssige direkte dialog med de forskellige organisationer, som jeg antager forslaget ikke vedrører.
Fra dansk side har vi nemlig en god værktøjskasse med flere nyttige redskaber, og to af de vigtigste redskaber, som jeg vil sige lidt mere om her, er for det første vores organisationsstrategier og for det andet det såkaldte MOPAN.
Først vil jeg sige et par ord om vores organisationsstrategier.
Disse strategier udarbejdes i en tæt dialog med de enkelte organisationer og med afsæt i organisationernes egne strategiske planer.
Strategierne dækker typisk perioder fra 3 til 5 år, afhængigt af de interne strategiprocesser i de enkelte organisationer.
De ledsages af årlige handlingsplaner, hvor udviklingen i de enkelte organisationer følges i forhold til de særlige danske udviklingspolitiske prioriteter, som er afsættet for vores samarbejde.
Hvor det er muligt, har vi udarbejdet disse strategier i samarbejde med andre donorer.
Så vil jeg sige et par ord om MOPAN.
MOPAN er et andet centralt redskab i vores vurdering af de multilaterale organisationer.
MOPAN står for Multilateral Organizations Performance Assessment Network og på dansk: netværk til vurdering af multilaterale organisationers indsats.
Danmark var med til at oprette MOPAN tilbage i 2002.
Det blev etableret som et uformelt netværk af en gruppe ligesindede donorlande med et ønske om i fællesskab at vurdere de vigtigste multilaterale organisationers indsats.
Det foregik de første år ved hjælp af en ret simpel analyse af 3-4 organisationer i 8-10 udviklingslande.
Af bemærkningerne, der ledsager beslutningsforslaget, synes det at fremgå, at det er denne gamle MOPAN-proces, forslagsstillerne refererer til.
Jeg er enig i, at denne model ikke var tilstrækkelig.
Danmark tog derfor også initiativ til allerede i 2006 med andre i MOPAN-kredsen til at iværksætte et arbejde for at udvikle et nyt grundlag for MOPAN's årlige vurderinger.
Resultatet var en ny analysemodel, der dækker både bredere og dybere end den gamle.
Den har fået navnet Common Approach eller på dansk fælles tilgang og blev taget i brug i 2009.
Som noget helt nyt inddrager denne model også synspunkter fra de multilaterale organisationers partnere, både offentlige og private, i de lande, hvor den årlige analyse foretages.
Modellen måler langt mere metodisk på organisationernes effektivitet på basis af nøgleindikatorer, som er inspireret af en række bilaterale vurderingssystemer, herunder bl.a. et dansk og de svenske og hollandske systemer, som nævnes i forslaget.
Analysen inddrager de områder, der er nævnt i bemærkningerne til beslutningsforslaget.
Den første runde med den nye model, som her er skitseret, er endnu ikke fuldt afsluttet.
Allerede på nuværende tidspunkt står det imidlertid klart, at modellen vil give et markant bedre informationsgrundlag end den gamle model.
Fra 2010 vil modellen blive yderligere styrket med inddragelse af dokumentanalyser af organisationernes eget materiale vedrørende udvalgte nøgleindikatorer.
Vi har således en ny model, der kan bidrage med relevant og troværdig information.
Målet er, at MOPAN's analyser i vidt omfang skal erstatte medlemslandenes nationale analyser af de multilaterale organisationer.
Det vil alt andet lige føre til besparelser i donorlandene så vel som i de multilaterale organisationer og dermed give et væsentligt bidrag til effektiviteten af bistanden.
Som det fremgår, finder jeg således beslutningsforslaget overflødigt, men når det så er sagt, skal vi naturligvis hele tiden løbende sikre, at vi arbejder så effektivt som muligt.
Vi skal løbende være parat til at tilpasse vores forskellige instrumenter til udviklingen, også på det multilaterale område.